Ігар Дабралюбаў

**І́гар Міха́йлавіч Дабралю́баў** (22 кастрычніка 1933, Новасыбірск, РСФСР — 19 ліпеня 2010, Менск, Беларусь) — беларускі рэжысэр, сцэнарыст. Народны артыст БССР (1985).

## Біяграфія
Нарадзіўся 22 кастрычніка 1933 году ў Новасыбірску. Пасьля Другой сусьветнай вайны прыехаў у Беларусь, дзе ў Рускім тэатры імя Горкага працаваў ягоны айчым.

Скончыў факультэт журналістыкі БДУ (1956), рэжысэрскі факультэт УДІК (1963, майстэрня М. Рома) у Маскве. У 1956—1958 гадох — актор Беларускага рэспубліканскага ТЮГу. З 1963 году — рэжысэр кінастудыі «Беларусьфільм». З 1993 году — прафэсар Інстытуту сучасных ведаў.

У 1995 годзе Дабралюбаў прыняў удзел у выбарах у Вярхоўны Савет 13-га скліканьня як кандыдат, якога падтрымліваў БНФ. Пасьля таго не паставіў ніводнага фільму, не выкладаў у дзяржаўных ВНУ.

У 2002 годзе кінастудыя «Беларусьфільм» падпісала дамову зь Ігарам Дабралюбавым на выкарыстаньне маёмасных правоў падчас дэманстрацыі яго працаў у Беларусі і за яе межамі. Празь некалькі год, калі студыя спыніла паказваць аўтару дамовы з пракатнымі агенцтвамі, матывуючы гэта камэрцыйнай таямніцай, рэжысэр вырашыў скасаваць дамову праз суд. 19 верасьня 2008 году Калегія ў справах інтэлектуальнай уласнасьці Вярхоўнага суду вырашыла, што ў адпаведнасьці з Грамадзянскім кодэксам, які дзейнічаў на момант стварэньня фільмаў, аўтарскае права належала кінастудыі, а адносіны з рэжысэрам урэгуляваныя выплатай яму ўзнагароджаньня. Дамову ад 2002 году суд палічыў неадпаведнай заканадаўству і пастанавіў вярнуць студыі 1 500 даляраў, а таксама аплаціць судовыя выдаткі ў памеры каля тысячы даляраў.

Цягам апошніх гадоў Ігар Дабралюбаў перанёс некалькі інсультаў, быў прыкаваны да ложку, ня мог размаўляць. Памёр 19 ліпеня 2010 году. Пахаваны на Ўсходніх могілках у Менску.

## Творчасьць
Першы кароткамэтражны фільм «Мост» зьняў па ўласным сцэнары ў 25-гадовым узросьце.

### Фільмаграфія
* «Мост» (1962)
* «Іду шукаць» (1966)
* «Іван Макаравіч» (1968)
* «Крокі па зямлі» (1969)
* «Вуліца без канца» (1972)
* «Таму што кахаю» (1974)
* «Братушка» (1975)
* «Па сакрэту ўсяму свету» (1976)
* «Расклад на паслязаўтра» (1978)
* «Дзіўныя прыгоды Дзяніса Караблёва» (1979)
* «Трэцяга не дадзена» (1980)
* «Белыя росы» (1983)
* «Мама, я жывы!» (1985)
* «Восеньскія сны» (1987)
* «Плач перапёлкі» (1990)
* «Эпілёг» (1994)

### Актор
* «Шчасьце трэба берагчы» (1958)
* «Дзевяць дзён аднаго году» (1961)
* «Любімая» (1965)
* «Братушка» (1975)

### Іншае
У 2006 годзе выйшла кніга мэмуараў «Асколкі памяці».

## Узнагароды
Заслужаны дзяяч мастацтваў БССР (1974), Народны артыст БССР (1985).

Ляўрэат прэміі ЦК ЛКСМ БССР у галіне кінамастацтва (1970, за фільм «Іван Макаравіч»). Акрамя таго, фільм «Іван Макаравіч» стаў першым беларускім фільмам, які здабыў вельмі прэстыжную ўзнагароду — «Сярэбраную Мінэрву» на 22-м Міжнародным кінафэстывалі дзіцячых фільмаў у Вэнэцыі. Тады рэжысэра ня выпусьцілі на фэстываль у Італію.

У 1976 годзе ўзнагароджаны срэбным мэдалём імя А. Даўжэнкі за фільм «Братушка».

## Крыніцы

Катэгорыя:Нарадзіліся 22 кастрычніка
Катэгорыя:Нарадзіліся ў 1933 годзе
Катэгорыя:Нарадзіліся ў Новасібірску
Катэгорыя:Беларускія рэжысэры
Катэгорыя:Памерлі 19 ліпеня
Катэгорыя:Памерлі ў 2010 годзе
Катэгорыя:Памерлі ў Менску